మహారెడ్డి భూపాల్ రెడ్డి

మహారెడ్డి భూపాల్‌ రెడ్డి, తెలంగాణ రాష్ట్రానికి చెందిన రాజకీయ నాయకుడు. ప్రస్తుతం భారత్ రాష్ట్ర సమితి పార్టీ తరపున నారాయణ్ ఖేడ్ శాసనసభ నియోజకవర్గ శాసన సభ్యుడిగా ప్రాతినిధ్యం వహిస్తున్నాడు.

తొలినాళ్ళ జీవితం 
భూపాల్ రెడ్డి 1960 మే 7న వెంకట్ రెడ్డి - శకుంతలమ్మ దంపతులకు తెలంగాణ రాష్ట్రం, సంగారెడ్డి జిల్లా, కల్హేర్ మండలంలోని ఖాన్‌పూర్ గ్రామంలో జన్మించాడు. తండ్రి మహారెడ్డి వెంకట్ రెడ్డి రెండుసార్లు (1978-1978, 1983–1985) నారాయణఖేడ్‌ శాసనసభ్యుడిగా పనిచేశాడు. రాజకీయ నేపథ్యం ఉన్న కుటుంబం కావడంతో సహజంగానే భూపాల్‌రెడ్డికి రాజకీయాలపట్ల ఆసక్తి కలిగింది. భూపాల్ రెడ్డి సోదరుడు మహారెడ్డి విజయపాల్ రెడ్డి కూడా రాజకీయ నాయకుడు, నారాయణఖేడ్ నియోజకవర్గానికి ఒకసారి శాసనసభ్యుడిగా కూడా పనిచేశాడు. భూపాల్ రెడ్డి 1981లో హైదరాబాద్ ఉస్మానియా విశ్వవిద్యాలయం నుండి బిఎస్సీ డిగ్రీని పొందాడు.

వ్యక్తిగత జీవితం 
భూపాల్‌రెడ్డి 1988లో జయశ్రీరెడ్డిని వివాహమాడారు. వారికి ఒక కుమారుడు (రోషన్ రెడ్డి), ఒక కుమార్తె (శ్రేయారెడ్డి) ఉన్నారు.

కెరీర్ 
భూపాల్ రెడ్డి తెలుగుదేశం పార్టీతో తన రాజకీయ జీవితాన్ని ప్రారంభించాడు. మండల స్థాయినుంచి రాజకీయ ప్రస్థానం మొదలుపెట్టిన భూపాల్‌రెడ్డి, జిల్లా కేంద్ర సహకారబ్యాంకు డైరెక్టర్‌గా ఏడేళ్లు సేవలందించాడు. 2008లో టిఆర్‌ఎస్‌పార్టీ జెండా మెడలో వేసుకున్న భూపాల్‌రెడ్డి, తెలంగాణ ఉద్యమంలో పాల్గొన్నాడు. 2009లో ఉమ్మడి ఆంధ్రప్రదేశ్‌ శాసనసభ ఎన్నికల్లో నారాయణఖేడ్‌నుంచి తొలిసారిగా ఎమ్మెల్యేగా పోటీ చేశాడు. టిఆర్‌ఎస్‌లో చేరిననాటినుంచి 2016లో ఎమ్మెల్యేగా ఎన్నికయ్యేవరకు 9 సంవత్సరాలపాటు ఆ పార్టీ రైతువిభాగం రాష్ట్ర కార్యదర్శిగా సేవలందించారు.

రాజకీయ జీవితం 
భూపాల్‌ రెడ్డి 2014లో జరిగిన తెలంగాణ సార్వత్రిక ఎన్నికల్లో భాగంగా తెలంగాణ రాష్ట్ర సమితి పార్టీ పై పోటీ చేసి సమీప కాంగ్రెస్ పార్టీ అభ్యర్థి పట్లోళ్ళ కిష్టారెడ్డి పై 14,600 ఓట్ల తేడాతో ఓడిపోయాడు. 2015లో నారాయణ్‌ఖేడ్ నియోజకవర్గ శాసనసభ సభ్యుడు పట్లోళ్ళ కిష్టారెడ్డి మరణంతో ఖాళీయైన ఈ నియోజకవర్గానికి 2016 ఫిబ్రవరి 13న ఉపఎన్నిక నిర్వహించబడింది. ఈ ఉప-ఎన్నికలో తెలంగాణ రాష్ట్ర సమితి పార్టీ టికెట్ పై పోటీచేసి సమీప కాంగ్రెస్ పార్టీ అభ్యర్థి పి. సంజీవ రెడ్డి పై 53,625 ఓట్ల అధిక్యంతో గెలుపొందాడు. 2018 తెలంగాణ శాసనసభ ఎన్నికల్లో కాంగ్రెస్ పార్టీ అభ్యర్థి సురేష్ షెట్కార్‌ పై పోటీచేసి 37,042 ఓట్ల అధిక్యంతో గెలుపొందాడు.

మూలాలు 

జీవిస్తున్న ప్రజలు
తెలంగాణ రాజకీయ నాయకులు
తెలంగాణ రాష్ట్ర సమితి రాజకీయ నాయకులు
1960 జననాలు
సంగారెడ్డి జిల్లా వ్యక్తులు
సంగారెడ్డి జిల్లా రాజకీయ నాయకులు
సంగారెడ్డి జిల్లా నుండి ఎన్నికైన శాసన సభ్యులు
తెలంగాణ శాసన సభ్యులు (2018)
పార్టీలు ఫిరాయించిన రాజకీయ నాయకులు